b'\n_START_ARTICLE_\nOb\xc4\x8dina Mirna Pe\xc4\x8d\n_START_SECTION_\nNaselja v ob\xc4\x8dini\n_START_PARAGRAPH_\nBi\xc5\xa1ka vas, \xc4\x8cem\xc5\xa1e, Dolenja vas pri Mirni Pe\xc4\x8di, Dolenji Globodol, Dolenji Podbor\xc5\xa1t, Globo\xc4\x8ddol, Golobinjek, Gorenji Globodol, Gorenji Podbor\xc5\xa1t, Gori\xc5\xa1ka vas, Gr\xc4\x8d Vrh, Hmelj\xc4\x8di\xc4\x8d, Hrastje pri Mirni Pe\xc4\x8di, Jablan, Jel\xc5\xa1e, Jordankal, Malenska vas, Mali Kal, Mali Vrh, Mirna Pe\xc4\x8d, Orkljevec, Poljane pri Mirni Pe\xc4\x8di, Selo pri Zagorici, Srednji Globodol, \xc5\xa0entjurij na Dolenjskem, Veliki Kal, Vrhovo pri Mirni Pe\xc4\x8di, Vrhpe\xc4\x8d.\n_START_SECTION_\nO ob\xc4\x8dini\n_START_PARAGRAPH_\nOb\xc4\x8dina spada med mlaj\xc5\xa1e slovenske ob\xc4\x8dine, saj je za\xc4\x8dela s svojim delovanjem 1. januarja 1999. Geografsko obsega Ob\xc4\x8dina Mirna Pe\xc4\x8d tri doline: globodolsko, mirnope\xc5\xa1ko in \xc5\xa1entjursko. Ravninskega sveta je malo, \xc5\xa1e najve\xc4\x8d v globodolski ravnini, ob Temenici in v ozkem pasu ob avtomobilski cesti v \xc5\xa1entjurski dolini. Skozi ob\xc4\x8dino te\xc4\x8de tudi \xc5\xbeelezni\xc5\xa1ka proga Ljubljana\xe2\x80\x93Metlika._NEWLINE_Obdelovalnih povr\xc5\xa1in je nekaj manj kot polovico, samo del teh je v ravninskem svetu, ostalo pa na sosednjih vi\xc5\xa1je le\xc5\xbee\xc4\x8dih terasah. Ostale povr\xc5\xa1ine pokrivajo me\xc5\xa1ani gozdovi._NEWLINE_Skozi mirnope\xc5\xa1ko dolino te\xc4\x8de reka Temenica, ponikalnica, ki pride na dan v Zijalu in ponikne v Dnu pod Gori\xc5\xa1ko vasjo in je na obmo\xc4\x8dju Ob\xc4\x8dine Mirna Pe\xc4\x8d zaradi svojih zna\xc4\x8dilnih meandrov varovana kot naravna dedi\xc5\xa1\xc4\x8dina._NEWLINE_Skozi \xc5\xa1entjursko dolino te\xc4\x8de potok z dvema imenoma: Poljanski potok oz. Igmanca, ker dvakrat v dolini ponikne. Pol kilometra pred Poljanami se mu pridru\xc5\xbei Kamen potok izpod Okroglice/Laz._NEWLINE_Globodolska dolina nima povr\xc5\xa1inske teko\xc4\x8de vode, ima pa dve podzemni, ki se odtekata v pore\xc4\x8dje Krke._NEWLINE_V teh treh dolinah se stikajo robovi dinarskega, alpskega in panonskega sveta. Prevladujejo karbonatne kamenine. Nekateri predeli so izrazito kra\xc5\xa1ki, z vrta\xc4\x8dami in kra\xc5\xa1kimi jamami. V dolinah so naplavljene ravne povr\xc5\xa1ine z ilovico, in pe\xc5\xa1\xc4\x8deno glino pome\xc5\xa1ane mehkej\xc5\xa1e usedline._NEWLINE_Ve\xc4\x8dkratni tektonski prelomi so dali pokrajini gri\xc4\x8dasto obliko. Tektonska prelomnica poteka po strugi reke Temenice._NEWLINE_Nad Poljanami, \xc5\xa0entjurijem, Globo\xc4\x8ddolom, Hmelj\xc4\x8di\xc4\x8dem, na Golobinjeku in v Gr\xc4\x8d Vrhu so na prisojnih legah vinogradi s \xc5\xa1tevilnimi zidanicami.\n_START_SECTION_\nZgodovina\n_START_PARAGRAPH_\nMirna Pe\xc4\x8d je prvi\xc4\x8d v zgodovinskih listinah omenjena leta 1135. Pra\xc5\xbeupnija Mirna Pe\xc4\x8d, ki jo je ustanovil oglejski patriarhat, je obsegala vikorjate na \xc5\xa1ir\xc5\xa1em dolenjskem obmo\xc4\x8dju. Od \xc5\xbeupnije Mirna Pe\xc4\x8d se je najprej odcepila Soteska pri Dolenjski Toplicah, leta 1493 pa \xc5\xa1e Novo mesto. Naselje je leta 1500 avstrijski cesar Maksimiljan I. naro\xc4\x8dil obzidati z obrambnim zidom, da bi prebivalce zavaroval pred Turki. Poleg tur\xc5\xa1kih vpadov je Mirno Pe\xc4\x8d prizadelo ve\xc4\x8d po\xc5\xbearov, izbruhnila je kuga. Vpliv kraja je slabil in leta 1748 je Marija Terezija za sede\xc5\xbe okro\xc5\xbeja imenovala Novo mesto. Skozi Mirno Pe\xc4\x8d pa je vseeno potekal \xc5\xbeivahen cestni promet. Najve\xc4\x8d zaslu\xc5\xbeka so od njega imele mnoge gostilne, vendar pa je slabo vplival na moralno \xc5\xbeivljenje ljudi, pi\xc5\xa1ejo zgodovinski viri. Leta 1894 so nad Mirno Pe\xc4\x8djo odprli \xc5\xbeeleznico, hitra cesta pa je kraj popolnoma ob\xc5\xa1la. Kraj je tonil v pozabo. Leta 1999 je Mirna Pe\xc4\x8d postala samostojna ob\xc4\x8dina, 11 let kasneje pa dobila priklju\xc4\x8dno cesto na avtocesto Ljubljana - Obre\xc5\xbeje.'